[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.6.2006

KOM(2006) 330 endelig

2006/0108 (CNS)

Forslag til

RÅDETS FORORDNING

om ændring af forordning (EF) nr. 1788/2003 om en afgift på mælk og mejeriprodukter

(forelagt af Kommissionen)

BEGRUNDELSE

Som følge af den nye finansforordning for den fælles landbrugspolitik (Rådets forordning (EF) nr. 1290/2005 af 21. juni 2005) skal den mælkeafgift, som medlemsstaterne betaler, fra 1. januar 2007 betragtes som formålsbestemte indtægter.

Det er i den forbindelse hensigtsmæssigt, at afgiften stilles til rådighed fra starten af regnskabsåret for at forbedre budgetoverslagene og gøre budgetforvaltningen mere fleksibel.

Rådets forordning (EF) nr. 1788/2003 bør ændres i overensstemmelse hermed, således at medlemsstaterne hvert år betaler afgiften i perioden mellem 16. oktober og 30. november i stedet for inden den 1. oktober som fastsat i de nuværende regler.

Endvidere har mejerisektoren i nogle nye medlemsstater hurtigt tilpasset sig til de nye kommercielle muligheder på det udvidede europæiske marked, hvilket har fremkaldt en omfattende omstruktureringsproces. Som følge heraf og også som følge af de strammere hygiejnebestemmelser efter tiltrædelsen for direkte salg tyder det på, at de individuelle producenter i vid udstrækning har valgt ikke at anmode om individuelle referencemængder for direkte salg. Som følge heraf ligger de samlede individuelle referencemængder, der er tildelt producenterne for direkte salg, i nogle nye medlemsstater betydeligt under de nationale referencemængder, og der er derfor fortsat uudnyttede mængder i de nationale reserver for direkte salg, hvilket hindrer en yderligere omstrukturering.

For kvoteåret 2005/06 er det derfor hensigtsmæssigt ekstraordinært at fastsætte, at de berørte nye medlemsstater kan anmode om en enkelt overførsel af den nationale referencemængde fra direkte salg til leverancer. Rådets forordning (EF) nr. 1788/2003 bør ændres i overensstemmelse hermed.

Da de to ændringer haster, bør den foreslåede forordning træde i kraft hurtigst muligt.

2006/0108 (CNS)

Forslag til

RÅDETS FORORDNING

om ændring af forordning (EF) nr. 1788/2003 om en afgift på mælk og mejeriprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet[1], og

ud fra følgende betragtninger:

(1) Ifølge artikel 34, stk. 1, litra b), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik[2] betragtes beløb, der opkræves eller inddrives i henhold til Rådets forordning (EF) nr. 1788/2003[3] som formålsbestemte indtægter, jf. artikel 18 i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [4].

(2) For at forbedre budgetoverslagene og gøre budgetforvaltningen mere fleksibel er det hensigtsmæssigt at stille den afgift, der blev indført ved forordning (EF) nr. 1788/2003, til rådighed fra budgetårets start. Det bør derfor fastsættes, at afgiften hvert år betales i perioden fra 16. oktober til 30. november.

(3) For Tjekkiet, Estland, Cypern, Letland, Litauen, Ungarn, Polen, Slovenien og Slovakiet (i det følgende benævnt de nye medlemsstater) blev referencemængderne for leverancer og direkte salg oprindelig fastsat i tabel f) i bilag I til forordning (EF) nr. 1788/2003. Efter producenternes anmodning om omregninger har Kommissionen tilpasset disse mængder for hver medlemsstat i medfør af artikel 8 i nævnte forordning.

(4) De nationale referencemængder for direkte salg blev fastsat på grundlag af forholdene inden de nye medlemsstaters tiltrædelse. Imidlertid ser det ud til, at de individuelle producenter på grund af omstruktureringsprocessen i mejerisektorerne i de nye medlemsstater og de strengere hygiejnebestemmelser for direkte salg i vid udstrækning har valgt ikke at anmode om individuelle referencemængder for direkte salg. Som følge heraf ligger de samlede individuelle referencemængder, der er tildelt producenterne for direkte salg, betydeligt under de nationale referencemængder, og der er derfor fortsat betydelige uudnyttede mængder i de nationale reserver for direkte salg.

(5) For at løse dette problem og muliggøre udnyttelsen af de mængder for direkte salg, der fortsat er uudnyttede i den nationale reserve, er det hensigtsmæssigt at tillade, at der i perioden 2005/06 foretages en enkelt overførsel af referencemængder for direkte salg til referencemængderne for leverancer, hvis en ny medlemsstat anmoder herom.

(6) Forordning (EF) nr. 1788/2003 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1788/2003 foretages følgende ændringer:

1) Artikel 3, stk.1, affattes således:

“1. Medlemsstaterne skal betale Fællesskabet den afgift, der følger af overskridelsen af den nationale referencemængde, der er fastsat i bilag I, og som er beregnet på nationalt plan og fastsat særskilt for leverancer og direkte salg, og de indbetaler op til 99 % af den afgift, der skal betales, til Den Europæiske Udviklings- og Garantifond for Landbruget (EUGFL) mellem den 16. oktober og den 30. november efter den pågældende tolvmånedersperiode.”

2) I artikel 8, stk. 1, tilføjes følgende afsnit:

“For perioden 2005/06 kan Kommissionen for Tjekkiet, Estland, Cypern, Letland, Litauen, Ungarn, Polen, Slovenien og Slovakiet efter udløbet af nævnte periode og efter samme procedure også tilpasse fordelingen af de nationale referencemængder mellem leverancer og direkte salg, når den pågældende medlemsstat anmoder herom. Anmodningen skal forelægges Kommissionen inden den dd.mm.åååå [dvs. X uger efter offentliggørelsen af denne forordning, afhængigt af offentliggørelsesdatoen]. Kommissionen tilpasser derefter fordelingen hurtigst muligt.”

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

FINANSIERINGSOVERSIGT |

1. | BUDGETPOST (2006-budgettet): 05 02 12 07 | BEVILLINGER: 389 mio. EUR |

2. | FORANSTALTNINGENS BETEGNELSE: Rådets forordning om ændring af forordning (EF) nr. 1788/2003 om en afgift på mælk og mejeriprodukter |

3. | RETSGRUNDLAG: Traktatens artikel 37 |

4. | FORANSTALTNINGENS FORMÅL: 1) Afgiftens betalingsdato ændres af hensyn til EF-budgettet, dvs. betalingen skal ske i perioden fra 1. oktober til 30. november efter tolvmånedersperioden i kvoteåret. 2) De otte nye medlemsstater skal have tilladelse til helt eller delvist at overføre de nationale referencemængder for direkte salg til referencemængderne for leverancer. |

5. | FINANSIELLE VIRKNINGER | 12-MÅNEDERS PERIODE (mio. EUR) | INDEVÆRENDE REGNSKABSÅR 2006 (mio. EUR) | FØLGENDE REGNSKABSÅR 2007 (mio. EUR) |

5.0 | UDGIFTER, SOM AFHOLDES – OVER EU-BUDGETTET (RESTITUTIONER / INTERVENTION) – OVER NATIONALE BUDGETTER – AF ANDRE | – | 1) + 306 2) – | – |

5.1 | INDTÆGTER – FORMÅLSBESTEMTE INDTÆGTER (AFGIFTER / TOLD) – NATIONALE KILDER | – | – | 1) – 2) – 30,6 |

2008 | 2009 | 2010 | 2011 |

5.0.1 | UDGIFTSOVERSLAG | – | – | – | – |

5.1.1 | INDTÆGTSOVERSLAG | – | – | – | – |

5.2 | BEREGNINGSMÅDE: 1) Ændring af afgiftens betalingsdato: mellem 16. oktober og 30. november efter kvoteåret i stedet for inden den 1. oktober efter kvoteåret. Den foreslåede foranstaltning indebærer en udskydelse af mælkeafgiftens betalingsdato, første gang fra regnskabsåret 2006 til regnskabsåret 2007. Der vil således være en finansiel virkning i regnskabsåret 2006 som følge af det manglende beløb. – Indvirkning på 2006-budgettet: Budgetpost 05 02 12 07: 1 000 000 t x – 309,1 EUR/t x 99 % = 306 mio. EUR (kvoteåret 2005/06) Et afgiftsprovenu på 306 mio. EUR for produktionsåret 2005/06 overført til regnskabsåret 2007 vil blive neutraliseret som følge af et mindre afgiftsprovenu for produktionsåret 2006/07 (udskudt til regnskabsåret 2008) ved anvendelse af samme tilgrundliggende hypoteser i 2007. Ifølge artikel 34, stk. 1, litra b), i forordning (EF) nr. 1782/2005 klassificeres afgiften som formålsbestemte indtægter fra og med 2007. – Indvirkning på 2007-budgettet (formålsbestemte indtægter): Konto 67 03: 0 mio. EUR Det bør bemærkes, at der allerede er taget hensyn hertil i FBF 2007. 2) Overførsel fra direkte salg til leverancer i de nye medlemsstater Hypotesen med en overførsel af 100 000 t fra direkte salg-kvoten til leverance-kvoten i Polen, som allerede har overskredet landets nuværende referencemængder med ca. 365 000 t, vil medføre, at afgiftsprovenuet for 2005/06 (2007-budgettet) mindskes: Budgetpost 67 03: 100 000 t x – 309,1 EUR/t x 99 % = – 30,6 mio. EUR Da de nuværende referencemængder i de andre berørte medlemsstater sandsynligvis ikke overskrides, vil en eventuel overførsel i disse medlemsstater følgelig ikke føre til et mindsket afgiftsprovenu. |

6.0 | ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? | JA NEJ |

6.1 | ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? | JA NEJ |

6.2 | ER ET TILLÆGSBUDGET NØDVENDIGT? | JA NEJ |

6.3 | BEVILLINGER TIL OPFØRSEL PÅ KOMMENDE BUDGETTER? | JA NEJ |

BEMÆRKNINGER: |

[1] EUT C … af …, s. ….

[2] EUT L 209 af 11.8.2005, s. 1. Senest ændret ved forordning (EF) nr. 320/2006 (EUT L 58 af 28.2.2006, s. 42).

[3] EUT L 270 af 21.10.2003, s. 123. Senest ændret ved tiltrædelsesakten fra 2003.

[4] EFT L 248 af 16.9.2002, s. 1.